google/wiki40b huggingface dataset:
Reisen fra frykten

Reisen fra frykten er en velkjent engelsk spionthriller skrevet av Eric Ambler. Boken ble første gang utgitt i England i 1940 og oversatt til norsk i 1949. En film fra 1943 er basert på boken.

Sammendrag

I bokens første del spiller oberst Haki, den strenge, men stort sett sympatiske lederen for Tyrkias hemmelige tjenester, en betydelig rolle. Haki ble introdusert i Dimitrios maske og dukker i senere bøker opp som general.
Hovedpersonen er en britisk ingeniør på hjemvei fra Tyrkia, hvor han har gjennomført tekniske diskusjoner på høyt nivå som kan hjelpe til å sementere en tyrkisk-britisk allianse i den nylig startede andre verdenskrig. På grunn av dette kan nazistene ha gevinst av å snikmyrde ham, og de går energisk i gang med å forsøke akkurat det.
Mesteparten av handlingen finner sted på et italiensk skip, hvor hovedpersonen reiser i selskap med sin nemesis – en satanisk og allikevel troverdig tysk intellektuell mesterspion, ledsaget av en bulgarsk leiemorder. Andre karakterer på den rikholdige rollelisten er en tyrkisk hemmelig agent, en spansk kurtisane og hennes hallik, og et fransk par hvor mannen er venstreorientert mens hustruen er en urokkelig reaksjonær.
Som i mange av Amblers bøker er hovedpersonen ikke profesjonell spion, og helt klart ute på dypt vann. Den nazistiske hovedmotstanderen behandler ham med åpen forakt, som bokens handling i rikelig monn rettferdiggjør. Den profesjonelle betaler likevel til slutt dyrt for å ha undervurdert amatøren – enda et handlingselement som også går igjen Amblers senere romaner.
Boken regnes som en klassisker blant spionthrillere. Den etablerer det som blir regnet som genrens hovedkonvensjoner, og har vært umåtelig innflytelsesrik på senere arbeider som James Bond-serien. (Spesielt Med hilsen fra Moskva (From Russia with Love), hvor hoveddelen av handlingen på samme måte som i Amblers roman finner sted i løpet av noen dager og netter på en reise med spent atmosfære fra Tyrkia til Frankrike, med hovedpersonen i overhengende fare for å bli myrdet. Flemings hovedperson er profesjonell, men i denne boken gjør også han en amatørmessig feil.)
En del av bokens varige sjarm er at den fanger atmosfæren og tankesettet i denne tidlige fasen av den andre verdenskrig: Frankrike står sterkt og ingen drømmer om at det skal falle i løpet av noen få måneder, italienerne er strengt nøytrale og det er ingen antydning om at de er i ferd med å bli allierte med Tyskland mot Storbritannia og så videre. Bedømt ut fra denne boken ser det ut til at Ambler på samme måte som mange andre på den tiden ventet at krigen mer eller mindre skulle bli en reprise på første verdenskrig.
Antonio Stradivari

Antonio Giacomo Stradivari (også latinisert Antonius Stradivarius, ifølge nyere forskning født i 1648 på ukjent fødested men tradisjonelt antatt å være Cremona, død 18. desember 1737 i Cremona) var en italiensk fiolinbyggemester, sannsynligvis historiens mest betydingsfulle instrumentmaker. Et instrument fra ham kalles en Stradivarius.

Bakgrunn

Antonio Stradivari antas å ha blitt født i 1644 i Cremona.  Det er ikke sikkert hvor han lærte seg sitt håndverk. Men allere hans første arbeider oppviser et stort talent. 
Noen antar at Stradivari var elev av Nicola Amati i årene 1666 til 1679. Amati var barnebarn av den store fiolinbygger Andrea Amati. Til grunn for antagelsen an gis ordlyden i en etikett på det tidligste kjente Stradivari-arbeide: «Laget av Antonio Stradivari fra Cremona, elev av Nicolo Amati, 1666». Men dette er også den eneste (bevarte) seddel hvor han betegner seg slik.
Andre teorier går ut på at Stradivari tidligere kan ha vært utdannet til finsnekker, noe som kunne forklare de overordentlig utsøkte forsiringer på hans instrumenter. Opptegnelser fra en folketelling viser at han fra 1667 til 1680 bodde i et hus som tilhørte treskjæreren og kunstsnekkeren Francesco Pescaroli.

Karriere

I 1680 startet Stradivari opp for seg selv med et verksted på Piazza San Domenico i den norditalienske byen Cremona. I begynnelsen laget han modeller av sin mesters instrumenter, men bygget også varianter av disse og ekperimenterte med forskjellige tretykkelser og ulike typer lakk. 
I ettertid anses hans beste instrumenter å være fra mellom 1698 og 1725. Instrumenter som er signert etter 1730 kan sønnene Omobono og Francesco ha medvirket på. Man regner med at Stradivari bygde ca. 1100 fioliner, bratsjer, celli, noen gitarer og en harpe.  Totalt er rundt 650 instrumenter bevart, hvorav bare 60 celloer. 
De mest kjente instrumentene har individuelle navn, ofte etter berømte musikere som eide eller trakterte dem. Et eksempel er Ole Bull fra 1687, som i dag eies av Smithsonian Institution i USA. Den høyeste prisen som er blitt betalt for en Stradivarius (eller noe annet instrument) ved offentlig auksjon, er den godt bevarte fiolinen «Lady Blunt» som 20. juni 2011 ble solgt for 10 millioner pund, tilsvarende 88,6 millioner kroner. Dette er over fire ganger mer enn den tidligere auksjonsrekorden for en Stradivarius.
Stradivari arbeidet etter hvert sammen med sønnene Francesco (1671–1743) og Omobono (1679–1742). De har antagelig vært delaktige i store deler av den senere produksjonen samt at de laget instrumenter helt på egen hånd. Produksjonen tatt i betraktning er det mulig det har vært flere ansatte i verkstedet, men det er usikkert hvem.
Antonio Stradivari er også kjent under den latiniserte navneversjonen Antonius Stradivarius fordi det var under det navnet han signerte instrumentene.
Donatella Versace

Tidlig liv

Donatella ble født i den italienske byen Reggio di Calabria. Donatella er den yngste av fire barn. Hennes far var investor for det italienske aristokratiet. Hun hadde en eldre søster, Tina, som døde i en alder av tolv på grunn av en feilbehandlet stivkrampeinfeksjon. Hennes bror Santo Versace eier 30% aksjene i Versace. Senere var hun, som sin bror, designstudent i Firenze. Donatella ble fort en del av moteindustrien ved å følge i sin brors fotspor. På 1980 tallet ga Gianni Versace ut en parfyme dedisert til søsteren, kalt blonde, og gav henne sin egen linje i selskapet kalt Versus.

Versace

Donatella er blitt kjent for å benytte kjente mennesker framfor supermodeller for å fronte sin design. Donatella viste seg snart å være en PR-gigant innen Versace og ble snart kjent over hele Europa. Den 15. juli 1997 i Miami ble Gianni skutt og drept av Andrew Cunanan. Familien dro til et hemmelig resort i Karibia.
Det ble holdt begravelse og minnestund for Gianni. Ett år og tre dager etter brorens død gjennomførte Donatella sin første motevisning for Versace på Hôtel Ritz i Paris. Denne og de kommende visningene ble suksesser og Donatella ble verdensberømt.

Familie

Donatella har barna Allegra og Daniel med sin tidligere ektemann, den amerikanske modellen Paul Beck.
Citrus Heights

Citrus Heights er en by i Sacramento County i California. 
Citrus Heights ble inkorporert i januar 1997, og ble den femte byen i Sacramento County. Ifølge United States Census Bureau har byen et totalt areal på 37,2 km², som alt er land. 
Etter folketellingen i 2006 lå byens innbyggertall på 86 883.
Neophaedimus

Utseende

Middelsstore (ca. 30 millimeter), gulbrune og svarte gullbasser. Pronotum er svart med tre gulbrune lengdestriper, dekkvingene gulbrune med svarte "skuldre" og en smal, svart stripe som rammer inn scutellum og fortsetter langs sømmen (innerkanten). Hannen har et krumt horn, kløvet i spissen, som danner en klype sammen med et kort horn på pronotum.

Utbredelse

Slekten er utbredt i Sørøst-Asia (i alle fall Vietnam og Kina).
Resident Evil

Spillene

Resident Evil er basert på spillet Sweet Home, som igjen er basert på den japanske skrekkfilmen Suiito houmu. Skaperen Shiniji Mikami har innrømmet å ha lånt flere elementer fra Sweet Home, som bare ble utgitt i Japan i 1989, som herskapshus-settingen, oppgavene og dør-lasteskjemene. Det var Capcoms avdeling i USA som forandret tittelen fra Biohazard til Resident Evil, siden de regnet det navnet som mer salgbart.
De fleste spillene er også tredjepersonsskytespill, der hovedpersonen beveger seg gjennom en serie forhåndsbestemte miljøer. Serien var med på å gjøre denne spillmåten populær, selv om den først ble utviklet gjennom Alone in the Dark-spillene for PC. Du har også mulighet i noen oppdrag å velge hvilken person du vil være, som avgjør hvordan spillet går videre.
Spillene er ofte blitt kritisert for å være ekstremt voldelige. Men tilhengerne har påpekt at all skytingen foregår i sin helhet mot zombier, og bare én gang i serien tar man livet av et menneske.

Mottakelse av spillene

Ved å bruke skrekkelementer, action og løsing av puslespill, har de fleste spillene i Resident Evil sin hovedserie fått positive tilbakemeldinger. Mange av spillene har fått flere priser, det spillet som kanskje har fått flest er Resident Evil 4, som blant annet vant to priser i den fjerde Gullstikka-utdelingen både for «beste actionspill» og for «beste konsollspill». En gjengående kritikk av serien noe som både kritikere og spillere har klaget på er dets merkelige plasseringer av puslespill. Spillet i serien som kanskje har fått mest pes for dette er Code: Veronica, en kritiker skrev dette om Code Veronica «fortsatt en puslespill drevet (i stedet for plot drevet) affære.» Capcom er dog blitt prist for i ihvertfall  å prøve å integrere puslespillene bedre i plottet, IGN skrev at Resident Evil 4 sine pusslespil er«ikke så fordunklete at de ikke kan bli regnet ut, egentlig er mange av dem nokså intelligente.»
Sortimo

Historikk

Selskapet ble etablert i 1973 av Herbert Dischinger, da han utviklet en metall koffert for sikker transport av deler og verktøy i bil. I 1980 begynte Sortimo å produsere sine egne produkter i stedet for ekstern produksjon. Ti år senere ble Sortimo International Ausrüstungssysteme für Servicefahrzeuge GmbH, utstyrssystemer for servicebiler, grunnlagt. I 1992 ble alle produksjonssteder sentralisert til den nye fabrikken i Zusmarshausen og en rekke nye produkter ble inkludert i Sortimos produksjons program. I 1994 var Sortimo den første i industrien til å ha sin kvalitetsstyring sertifisert i henhold til DIN EN ISO 9001. Bygging av det nye logistikksenteret i Zusmarshausen startet våren 2008.
Wallabout Bay

Wallabout Bay er et liten bukt langs den nordvestre kysten av Brooklyn i New York City mellom to av dagens broer, Williamsburg og Manhattan, på den andre siden av Corlears Hook på Manhattan i vest.
Området var stedet hvor de grusomme britiske fangeskipene lå ankret under den amerikanske uavhengighetskrigen fra rundt 1776 til 1783. Mest kjent av disse var HMS «Jersey». Over 10 000 soldater og sjømenn døde på grunn av overlagt forsømmelse på disse skipene, flere amerikanske omkomne enn i slagene i krigen tilsammen. Likene ble gravlagt på den eroderende kysten i graver rett under bakken eller kastet overbord, og lokale kvinner samlet sammen restene da de ble avdekket eller skylte i land. Prison Shipo Martyrs' Monument ligger i nærheten i Fort Greene Park og huser restene av fangene der de ligger med utsyn over bukten.
Bukten ble til slutt stedet for den kjente Brooklyn Navy Yard.

Gabriel Furman sporei i 1824 navnet fra det nederlandske «Walloon boght» eller «bukten til walloonerne» som henviser til den fransktalende bosetterne i området.
Alf Henriksen

Liv og virke

Henriksens far var fra Henningsvær og moren fra Haugesund. Han er født i morens hjemby, men bodde deretter noen år i Henningsvær før faren, som var tilknyttet Marinen, fikk jobb i Horten. 
Etter tre år på Tønsberg Handelsgymnasium flyttet Henriksen til Bergen. Etter avbrutte psykologistudier vendte han i 1972 tilbake til Horten og tok jobb som laste- og lossearbeider på Dypvannskaia med Viking Spedisjon som arbeidsgiver. Der har han arbeidet siden.

Motkulturell aktør

Henriksen ble en sentral aktør i Hortens alternative miljø. I 1969 var han med på å starte en ungdomsaksjon i Horten med mål om å gjøre Folkets Hus til et allaktivitetshus. Ut av denne aksjonen vokste den motkulturelle og venstreorienterte gruppa Frosk. 
Frosk ga ut diktsamlingen Ordfrosk og fanzinen Magasinfrosk. Sistnevnte kom med 15 nummer i løpet av første halvdel av 1970-tallet. I 1973 satt gruppa opp syngespillet Et spill om Horten  og i 1976 ga de ut albumet Kråker i lufta på Plateselskapet MAI. Frosk gjenoppstod i 2015 med Alf Henriksen og Tom Reksjø som de eneste av de originale medlemmene som fortsatt var med. I 2018 ga de ut albumet Homo Erectus på Plateselskapet No. 13. 
Utdypende artikkel: Frosk (band)

Politiker

På 1970-tallet var Henriksen tilknyttet ml-bevegelsen. Han har vært landsstyremedlem i Rød Valgallianse og i noen år nestleder. 
Han har representert Rødt (tidligere Rød Valgallianse) i kommunestyret i Horten siden han ble innvalgt første gang i 1979. Han har også representert Rød Valgallianse i Vestfold fylkesting. 
Henriksen var Rødt sin førstekandidat i Vestfold ved Stortingsvalget 2009.
Pseudoliogenys

Utseende

En liten, smal, blank, brungul oldenborre.

Levevis

Larvene lever i jorda, der de eter røtter.

Utbredelse

Arten lever i Argentina.
Ødemarksområde

Ødemarksområde (finsk: Erämaa-alueet, svensk: Ödemarksområde) er en form for områdevern i Finland. De ligger i avsidesliggende områder, men har ikke like strenge verneregler som naturreservater. Områdene ble etablert i 1991, og alle ligger nord i Lappland. Det er 12 områder av denne typen, med et samlet areal på 14 890 km². Alle ødemarksområdene administreres av Forststyrelsen.
Områdene ble opprettet i henhold til ødemarksloven (17.1.1991/62) for å bevare deres ødemarkspreg, den samiske kulturen, de naturbaserte næringene og å utvikle en mangesidig utnyttelse av naturen og forutsetningene for dette. Utmål for gruve kan ikke gis og permanent vei kan ikke anlegges uten særskilt tillatelse. Reindrift, fiske, jakt og sanking av naturprodukter er tillatt i henhold til en særskilt plan, i likhet med naturvennlig skogsdrift.
Stockholm i mitt hjärta

«Stockholm i mitt hjärta» er en svensk vispopsang av Lasse Berghagen. Berghagen skrev sangen fordi Ulf Adelsohn ville ha en ny sang om Stockholm da han ble landshøvding av Stockholms län i 1992.
Berghagen sang sangen i Svensktoppen den 7. august 1993 og kom på tiendeplass. Sangen finnes i hans album Sträck ut din hand (1995) og Stockholm, mina drömmars stad.
Siden Berghagen ble leder av Allsång på Skansen i 1994 har sangen vært programmets kjenningsmelodi.
Zé Sérgio

Landslaget

Zé Sérgio spilte 25 landskamper for Brasils herrelandslag. Han ble tatt ut i Brasils tropp til VM i fotball 1978.
F.A.K.S

F.A.K.S er et countryrockband fra Reipå i Nordland. F.A.K.S ble startet i 2006 og har siden den gang spilt over hele Nord-Norge.
Bandet synger på dialekt og tekstene omhandler alt fra kvinnfolk til snøscootere. Vokalist Ståle Andersen har skrevet de fleste tekstene sammen med Frank Robert Svendsgård.
Mielkella singularis

Utseende

En stor, bredvinget, brun sommerfugl. Den kan ligne på artene i slekten Caligo og Eryphanis. Det er betydelig forskjell mellom kjønnene, hunnens vinger har store, blå felter mens hannen er farget i brunt og gult.

Utbredelse

Arten er kjent fra Chiapas-provinsen i Mexico og fra Guatemala.
Better than Today

Informasjon

«Better than Today» har fått stort sett positive anmeldelser fra kritikere, og mange likte dansepop-stilen. Entertainment Weekly kalte det en fremragende spor på albumet. Sangen debuterte den 20. november 2010 som nummer 67 på UK Singles Chart. Dette var basert på digitale salg fra albumet som singelen ikke ble utgitt til 3. desember 2010. Det er en av Minogues laveste singler i Storbritannia, og hadde lignende resultater i andre europeiske land.

Komposisjon

«Better than Today» er en popsang med mange flere stilarter inkludert rock, funk, soul og country. Det omfatter også bruk av elektrisk og akustisk gitar, synthesizerer og trommeprogrammering.

Musikkvideo

Videoen ble regissert av Minogue selv og vist første gang den 19. november 2010. Videoen begynner med Minouge som danser på en scene omgitt av lys, og kvinnelige dansere med rosa parykker og gitarister med Pac-Man-hjelmer på. Minogue vises senere omgitt av et rødt lys, mens mikrofonen projiserer lysstråler.
Svolheia

Svolheia er en ås i Mandal kommune, Vest-Agder. Med sine 315,5 moh. er den det høyeste punktet i kommunen.
Ekayāna

Ekayāna (tradisjonell kinesisk: 一乘; pinyin: Yīchéng; japansk: いちじょう; koreansk: 일승) er et sanskrit-ord som betyr «den ene vogn». Begrepet brukes både i hinduismen og buddhismen, og betyr ordrett «den ène vognen» eller «den ène veien». I bṛhadāraṇyaka upanishad brukes det som en metafor på en åndelig utvikling, hvor våre mange erfaringer er en del av den samme erfaringsveien. I pālikanonen brukes det i satipaṭṭhāna sutta til å beskrive en meditasjon som innbefatter en rekke ulike meditative teknikker (dhyāna). Metodene er mange, men målet er det samme – nemlig oppmerksomt nærvær, som er syvende del av den edle åttedelte veien. Innenfor mahāyāna fikk begrepet en utvidet betydning, hvor de ulike skoler, sekter og filosofiske trender, forklares som ulike veistrekninger i én og samme vei, eller som ulike modeller eller fremstillinger av den éne og samme sannheten. En rekke mahāyānatekster bygger på dette konseptet, deriblant Lotussūtraen, Avataṃsakasūtraen, Besøket på Lanka, Śūraṅgamasūtraen, Tathāgatagarbhasūtraen og mahāparanirvāṇasūtraen.
Aphroditebreen

Aphroditebreen er en isbre, om lag 30 kilometer lang, som flyter nordover mot østkysten av Antarktishalvøya seks kilometer vest for Victory Nunatak. Den nedre delen av breen ble først kartlagt av W.L.G. Joerg etter flyfoto tatt av Hubert Wilkins i desember 1928 og av Lincoln Ellsworth i november 1935. Isbreen ble så fotografert av Ronne Antarctic Research Expedition i desember 1947 og kartlagt av Falkland Islands Dependencies Survey i desember 1958 og november 1960. Den ble navngitt av UK Antarctic Place-Names Committee etter Afrodite, kjærlighetsgudinnen i gresk mytologi.
Elstadsamlinga

Elstadsamlinga er en utstilling av Anne Karin Elstads forfatterskap i det gamle skolehuset i Otnesbukta i Halsa kommune. Samlingen ble åpnet 17. juni 2006, Anne Karin Elstad stod selv for snorklippingen inne i skolestua, som var full av gjester fra fjern og nær. I tillegg til Elstads voksne barn var også William Nygaard, Tom Kristensen og Mia Bull-Gundersen fra Aschehoug forlag til stede.
Elstadsamlinga har hovedfokus på "Folket på Innhaug”- serien. Den første boka kom ut i 1976 og serien hadde 30-årsjubileum i 2006.
Kongsberg Bluesklubb

Kongsberg Bluesklubb (stiftet i 2003) er en bluesklubb fra Kongsberg. Klubbens mål er å ivareta bluesmiljøet i Kongsbergs kulturlandskap, og den holder konserter ca. en gang i måneden på konsertstedet Christians Kjeller på Vestsiden i Kongsberg. Klubben ønsker å presentere blues i et spekter fra lokale artister til store internationale navn.
Kongsberg Bluesklubb er medlem av Norsk Rockforbund.
Kramfors kommune

Geografi

Kramfors kommune har en sterkt innskåret kyst med mange øyer som faller bratt mot Østersjøen og Kvarken. Skogkledt morenelandskap i innlandet. Kystområdet utgjør en del av verdensarvområdet Høga kusten. Sterk landheving. Ångermanälven renner gjennom kommunen og munner ut i havet gjennom et bredt estuar. Högakustenbron er ei hengebru over elva mellom Härnösand og Kramfors kommuner, og har Sveriges lengste bruspenn. Sandöbron krysser også elva, og var mellom 1943 og 1964 verdens lengste betongbru i sitt slag.
E4 går gjennom kommunen. Kramfors er forbundet til det svenske jernbanenettet gjennom Ådalsbanan. Kramfors-Sollefteå flygplats har daglige forbindelser til Stockholm.
Malawi Congress Party

Malawi Congress Party (MCP) er et politisk parti i Malawi som var dominerende i lande fra 1961 og eneste lovlige parti 1966-1993. Partiet er per 2014 ett av de fire største i Malawi, men ikke i maktposisjon.
Partiet ble stiftet i 1959 som en etterfølger til Nyasaland African Congress som var blitt forbudt. Den første lederen var Orton Chirwa, senere overtok Hastings Banda. Begge disse og flere andre sentrale personer i partiet hadde vært fengslet under uroen i Malawi i 1959. Under Banda vant partiet en stor seier med 94% av stemmene ved valget i Nyasaland i 1961 og partiet fikk makten da Nyasaland oppnådde selvstendighet i 1964 og ble omdøpt til Malawi. I 1966 gjorde en grunnlovsendring partiet til det eneste lovlige i Malawi, en posisjon det hadde til en folkeavstemning i Malawi 1993 omgjorde landet til en flerpartistat. 
Ved valget i 1994 mistet partiet makten. De har ikke senere (per 2014) gjenvunnet den, men har forblitt et av de større partiene i Malawi. Ved presidentvalget i 2014 fikk partiets kandidat Lazarus Chakwera nest flest stemmer med 27.8% av stemmene. Ved det samtidige valget til Malawis parlament fikk partiet 48 av 193 seter.
Valentín Pimentel

Landslaget

Han ble tatt ut i Panamas tropp til VM i fotball 2018 i Russland.
Kolbu

Stedet

Geografisk ligger Kolbu sydvest i Østre Toten, med grense mot Vestre Toten i vest, Totenåsen i syd, Lensbygda i øst og Lena (tettsted) i nord.
I et tysk atlas fra midten av 1800-tallet var Kolbu det eneste stedsnavnet mellom Brandbu og Biri. Da var Gjøvik, Raufoss, Lena og Kapp alle betydelig mindre. Stedsnavnet Kolboe finnes også på et kart laget av Hr. Conferrence-Raad I. Erichsen utgitt i 1785. 
Kolbu tettsted har vært en typisk stasjonsby etter at Skreiabanen ble åpnet i 1902. De siste tiårene av 1900-tallet forsvant mange sentrumsfunksjoner. Her lå også Kolbu Meieri.
I tettstedet har Kolbu Idrettslag klubbhytte og to fotballbaner. I øvre del av bygda har Kolbukameratene IL sin klubbhytte og fotballbane. Lenger syd i Kolbu ligger Engen Kloster.
På midten av 1990-årene kom det igang en grasrotbevegelse med det mål å utjevne grensene og/eller overføre hele tettstedet med Moen skolekrets til en av kommunene. En spørreundersøkelse viste at befolkningen var mest knyttet til Østre Toten. Denne saken møtte stor motstand ifra Arbeiderpartiet både i Vestre Toten og på sentralt hold. Folkeavstemning ble avholdt, der grasrotbevegelsen vant med solid majoritet. Fra 1. januar 2003 ble kommunegrensa flyttet slik at hele Moen skolekrets og hele Kolbu tettsted kom i Østre Toten kommune.
Moen skole er nå omdøpt til Kolbu skole, da de to andre offentlige skolene i bygda (Smeby og Lund) ble lagt ned i 2007/2008. I Lund skoles lokaler startet imidlertid Toten Montessoriskole høsten 2007.

Den tidligere kommunen Kolbu

Kolbu var en selvstendig kommune fra 1. januar 1908 da Vestre Toten ble delt i tre (Eina, Kolbu, Vestre Toten). Kolbu hadde ved etableringen 2 412 innbyggere.
1. januar 1964 ble det meste av Kolbu med 2 906 innbyggere slått sammen med Østre Toten kommune, resten med Vestre Toten. På grunn av gårdbrukernes tilhørighet til to kirker, Ås kirke (Vestre Toten) og Kolbu kirke i Østre Toten, og uoversiktelige eiendomsforhold, ble kommunegrensen dratt opp på kryss og tvers igjennom tettstedet Kolbu. Dette førte blant annet til en interkommunal skole (Moen).
Jerry Harrison

Karriere

Harrison spilte opprinnelig med Jonathan Richman i The Modern Lovers, først i Boston hvor han studerte arkitektur, senere i Berkeley, California.
Harrison var den siste av de fire Talking Heads-medlemmene som ble med i gruppen; de hadde allerede en singel ute da han forlot The Modern Lovers for å bli med dem.
Harrisons soloalbum er The Red and the Black, Casual Gods og Walk on Water. Sistnevnte album er egentlig kreditert til «Jerry Harrison: Casual Gods», tydeligvis i et forsøk på å skape en ny band-identitet koblet til det forrige albumet.
Etter bruddet med Talking Heads, begynte Harrison å produsere, og har jobbet med album fra grupper som Violent Femmes, Foo Fighters, The Von Bondies, General Public, Live, Crash Test Dummies, The Verve Pipe, Rusted Root, Black 47, Of a Revolution og No Doubt.